ጠ/ሚ  ኃይለማርያም በአፍሪካ አሜሪካ የመሪዎች ጉባኤ ላይ በምግብ ዋስትና ዙሪያ የኢትዮጵያን ተሞክሮ አቀረቡ
– የአፍሪካ አሜሪካ የመሪዎች ጉባኤ ትናንት በሚኒስትሮችና በባለሙያዎች ደረጃ ተጀምሯል።ትናንት ከተካሄዱ መድረኮች መካከል የኢፌዴሪ ጠቅላይ ሚኒስትር ኃይለማርያም ደሳለኝና  ሌሎች የአፍሪካ መሪዎች የተገኙበት በአህጉሪቱ የምግብ ዋስትናና  የዓየር ንብረት ለውጥ ላይ ያተኮረው አንዱ ነው።በመድረኩ ላይ ጠቅላይ ሚኒስትር ኃይለማርያም ኢትዮጵያ የምግብ ዋስትናዋን ለማረጋገጥ የሄደችውን ርቀትና ያጋጠሟትን ችግሮች በተሞክሮነት አቅርበዋል።የዓየር ንብረት ለውጥን ለመከላከል አገሪቱ ዛፎችን በመንከባከብና  ችግኞችን  በመትከል ያገኘቻቸውን  ውጤቶችንም በመድረኩ ላይ አቅርበዋል።ጠቅላይ ሚኒስትሩ አፍሪካ የዓየር ንብረት ለውጥ ተፅእኖዎችን መቋቋም እንድትችል ዓለም ሊያደረግላት የሚገባውን  ድጋፍንም ዘርዝረዋል።ዛሬም የአፍሪካ አሜሪካ  የቢዝነስ መድረክ የሚካሄድ ሲሆን፥ የአገራት መሪዎች፣ የአፍሪካና  አሜሪካ  ግዙፍ ኩባንያዎች ተወካዮች ይገኙበታል።በዚህ መድረክ ላይም የተለያዩ የአፍሪካ  አገራት መሪዎች የአሜሪካ  ባለሀብቶች በአህጉሪቱ መዋዕለ ንዋያቸውን እንዲያፈሱ ጥሪ ያቀርባሉ ተብሎ ነው የሚጠበቀው።ዋናው የመሪዎቹ ጉባኤ ነገ የሚካሄድ ይሆናል፤  ከዋናው ጉባኤ ጎን ለጎንም የቀዳማይ እመቤቶች  ጉባኤ ይካሄዳል።(ኤፍ.ቢ.ሲ)